Na temelju članka 32. Statuta Grada Šibenika ("Službeni glasnik Grada Šibenika" br. 8/10, 5/12, 2/13, 2/18 i 8/18 – pročišćeni tekst), a u svezi Uputa za izradu proračuna jedinica lokalne i područne (regionalne) samouprave za razdoblje 2018. - 2020. (Ministarstvo financija, kolovoz 2017.), Gradsko vijeće Grada Šibenika na 17. sjednici održanoj 11. prosinca 2019. godine donosi

**ODLUKU**

**o usvajanju plana sukcesivnog pokrića manjka**

**I.**

Usvaja se Plan sukcesivnog pokrića manjka iz prethodnih godina Grada Šibenika za razdoblje 2020.-2022. godine.

**II.**

Plan sukcesivnog pokrića manjka iz prethodnih godina Grada Šibenika za razdoblje 2020.-2022. godine nalazi se u privitku ove Odluke i čini njen sastavni dio.

 **III.**

Donošenjem ove Odluke prestaje važiti Odluka o planu pokriću manjka prihoda Proračuna Grada Šibenika ("Službeni glasnik Grada Šibenika" br. 11/15 i 6/16). Ova Odluka stupa na snagu danom objave u "Službenom glasniku Grada Šibenika".

KLASA: 400-06/19-01/35

URBROJ: 2182/01-06-19-7

Šibenik, 11. prosinca 2019.

GRADSKO VIJEĆE GRADA ŠIBENIKA

 PREDSJEDNIK

 dr.sc. Dragan Zlatović,v.r.

**PLAN SUKCESIVNOG POKRIĆA MANJKA IZ PRETHODNIH GODINA GRADA ŠIBENIKA ZA RAZDOBLJE 2020. – 2022. GODINE**

1. **UVOD**

U skladu s Uputama za izradu proračuna Jedinica lokalne i područne (regionalne) samouprave za razdoblje 2018. – 2020., izrađena je analiza financijskog stanja Grada Šibenika radi što kvalitetnije procjene ukupnog rezultata za 2019. godinu te izrade plana pokrića manjka utvrđenog na dan 31.12.2018. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu. U analizi financijskog stanja korišteni su podaci iz financijskih izvještaja razine 22 iz 2017. i 2018. godine.

1. **ANALIZA I OCJENA POSTOJEĆEG FINANCIJSKOG STANJA**

**Bilanca na dan 31.12.2018.**

Prema podacima iz Bilance na dan 31. prosinca 2018. godine ukupna vrijednost imovine te obveza i vlastitih izvora iskazana je u iznosu od 2.276.625.375 kn i u odnosu na prethodnu godinu manja je za 48.364.311 kn. U nastavku se daje tabelarni prikaz stanja Bilance na početku i na kraju 2018. godine

|  |  |  |
| --- | --- | --- |
| **Opis** | **Stanje 01.01.2018.** **(kn)** | **Stanje 31.12.2018.** **(kn)** |
| **Nefinancijska imovina** | 1.340.336.688,99 | 1.306.429.021,63 |
| Neproizvedena dugotrajna imovina | 92.586.685,04 | 96.848.562,08 |
| Proizvedena dugotrajna imovina | 1.247.750.003,95 | 1.205.914.581,48 |
| Dugotrajna nefinancijska imovina u pripremi |  | 3.665.878,07 |
| **Financijska imovina** | 984.653.016,95 | 970.196.353,24 |
| Novac u banci i blagajni | 16.116.100,04 | 20.058.207,52 |
| Depoziti, jamčevni polozi i potraživanja od zaposlenih te za više plaćene poreze i ostalo | 256.065,98 | 324.473,95 |
| Zajmovi | 10.797.015,55 | 8.801.451,98 |
| Dionice i udjeli u glavnici | 862.819.268,72 | 856.455.702,00 |
| Potraživanja za prihode poslovanja | 93.726.595,70 | 83.374.743,96 |
| Potraživanja od prodaje nefinancijske imovine | 749.295,54 | 772.860,48 |
| Plaćeni rashodi budućeg razdoblja i nedospjela naplata prihoda | 188.675,42 | 408.913,35 |
| **Obveze** | 89.677.091,66 | 78.983.898,99 |
| Obveze za rashode poslovanja | 49.838.789,03 | 42.066.756,93 |
| Obveze za nabavu nefinancijske imovine | 5.731.444,81 | 8.276.359,15 |
| Obveze za zajmove | 34.106.857,82 | 28.640.782,91 |
| **Vlastiti izvori** | 2.235.312.614,28 | 2.197.641.475,88 |
| Vlastiti izvori i ispravak vlastitih izvora | 2.184.020.765,09 | 2.147.220.042,35 |
| Rezultat poslovanja | 42.428.890,56 | 33.025.977,81 |
| Obračunati prihodi poslovanja | 92.971.444,21 | 83.183.814,12 |
| Obračunati prihodi od prodaje nefinancijske imovine | 749.295,54 | 263.597,22 |
| Izvanbilančni zapisi | 152.705.042,50 | 193.596.940,33 |

1. Nefinancijska imovina

Nefinancijska imovina čini 57,38% aktive, a 90,8% vrijednosti se odnosi na građevinske objekte kao što stanovi, poslovni objekti, zgrade kulturnih i obrazovnih institucija, sportski objekti, spomenici, ulaganja u tuđu imovinu dobivenu na korištenje, ceste, javna rasvjeta te ulaganja u Centar za gospodarenje otpadom Bikarac. U odnosu na početak 2018. godine značajnije je povećana vrijednost prijevoznih sredstava za 957.512,00 kn najvećim dijelom zbog nabave midi autobusa nabavne vrijednosti 819.997,00 kn u sklopu provedbe projekta Revitalizacija tvrđave sv. Ivan te službenih osobnih automobila nabavne vrijednosti 336.337 kn.

Neproizvedena dugotrajna imovina je veća za 4.261.877 kn najviše zbog povećanja materijalne imovine - prirodnih bogatstava, odnosno zbog darovane imovine od strane Republike Hrvatske.

Proizvedena dugotrajna imovina je manja za 41.835.422 kn zbog ispravka vrijednosti građevinskih objekata i nematerijalne proizvedene imovine.

Nefinancijska imovina u pripremi krajem 2018. godine u vrijednosno značajnijem dijelu odnosi se na ulaganja u projekt Centar za nove tehnologije i poduzetništvo Trokut u vrijednosti od 3.647.066 kn.

1. Financijska imovina

Potraživanja su krajem 2018. godine iskazana u iznosu od 93.273.531 kn, a odnose se na:

* potraživanja za dane zajmove u iznosu od 8.801.452 kn;
* potraživanja za prihode poslovanja u iznosu od 83.374.745 kn;
* potraživanja od prodaje nefinancijske imovine u iznosu od 772.860 kn.

Potraživanja za dane zajmove odnose se na potraživanja iz prethodnih godina po protestiranom jamstvu za kredit pravne osobe u većinskom vlasništvu Grada u iznosu od 4.771.051 kn, poticajnu stanogradnju u iznosu od 1.915.128 kn, potraživanja od trgovačkih društava za otplatu dva kredita iz ranijih godina za realizaciju projekta Obonjan u iznosu od 1.094.833 kn te za zajmove dane u 2018. godini trgovačkom društvu u vlasništvu Grada za izradu razvojnog projekta u iznosu od 1.020.440 kn.

Potraživanja za prihode poslovanja su u odnosu na početak godine manja za 10.351.852 kn što je u vrijednosno značajnijem dijelu rezultat ispravka vrijednosti potraživanja prema odredbama Pravilnika o proračunskom računovodstvu i Računskom planu (Narodne novine 24/14, 115/15 i 87/16).

Potraživanja od prodaje nefinancijske imovine su u odnosu na početak godine veća za 23.564,94 kn, a odnose se na potraživanja za otkup stanova na kojima postoji stanarsko pravo.

1. Obveze

Obveze su krajem 2018. godine za 10.693.193 kn manje u odnosu na početak godine te iznose 78.983.899 kn, a odnose se na obveze za rashode poslovanja u iznosu od 42.066.757 kn, nabavu nefinancijske imovine u iznosu od 8.276.359 kn te na obveze za kredite i zajmove u iznosu od 28.640.783 kn. Krajem 2018. godine dospjele obveze iznose 24.182.524 kn, a nedospjele u iznosu od 54.801.475 kn. Nedospjele obveze se odnose na:

* međusobne obveze proračunskih korisnika za nepotrošene vlastite i namjenske prihode uplaćene u Proračun u iznosu od 4.247.494 kn;
* obveze za rashode poslovanja u iznosu od 17.312.720 kn od čega se 12.685.411 kn odnosi na primljene predujmove za projekt Centar Trokut, projekt Revitalizacije tvrđave sv. Ivan, Hrvatski centar koralja Zlarin te projekt “Zajedno u bolje sutra”.
* obveze za nabavu nefinancijske imovine u iznosu od 4.720.840 kn;
* obveze za financijsku imovinu - primljeni krediti i zajmovi u iznosu od 28.520.421 kn.

Obveze za kredite i zajmove odnose se na obveze za kredit iz 2014. godine u iznosu od 15.155.677 kn za financiranje kapitalnih projekata i rješavanje hipoteka, obveze za zajam iz 2012. godine od Ministarstva financija u iznosu od 8.995.925 kn za sufinanciranje izgradnje prve faze centra za gospodarenje otpadom, te obveze za zajam iz 2016. godine od Ministarstva financija u iznosu od 4.355.846 kn za sufinanciranje izgradnje druge faze centra za gospodarenje otpadom (iskorišteni dio zajma).

1. Vlastiti izvori

Prilikom izrade financijskih izvještaja za razdoblje siječanj - prosinac 2018. godine, utvrđeno je da je na dan 31.12.2018. godine na razini 22 (Grad bez proračunskih korisnika) manjak prihoda i primitaka za pokriće u sljedećem razdoblju iznosio 33.025.978 kn. Tijekom 2019. godine izvršen je povrat neiskorištenih sredstava doznačenih od Hrvatskog zavoda za zapošljavanje, a temeljem ugovora o sufinanciranju zapošljavanja sklopljenih u 2017. i 2018. godini, u sklopu Programa javnih radova u iznosu od 489.682 kn, a koji je evidentiran na teret rezultata poslovanja, odnosno povećava manjak prihoda od nefinancijske imovine na 33.515.660 kn.

Obračunati prihodi poslovanja i prihodi od prodaje nefinancijske imovine su u odnosu na 2017. godinu ostvareni za 10.273.328 manje zbog ispravka vrijednosti potraživanja.

Vrijednost izvanbilančnih zapisa krajem 2018. godine je iznosila 193.596.940 kn, a odnosi se na vrijednost tuđe imovine dodijeljene Gradu na korištenje, dana jamstva i suglasnosti, instrumente osiguranja plaćanja (garancije, zadužnice), potencijalne obveze po osnovi sudskih sporova, zajam Ministarstva gospodarstva iz 2008. godine za financiranje razgradnje i sanacije zemljišta trgovačkog društva u vlasništvu Grada te zajam Ministarstva financija za sufinanciranje EU projekta Izgradnja Centra za gospodarenje otpadom Bikarac - faza II (neiskorišteni dio zajma).

 **Izvještaj o prihodima i primicima**

Ukupni prihodi i primici su u 2018. godini ostvareni u ukupnom iznosu od 196.017.356 kn, što je za 13.297.036 kn više u odnosu na isto razdoblje 2017. godine.

U tablici u nastavku se daju podaci o ostvarenim prihodima i primicima u 2017. i 2018. godini.

|  |  |  |
| --- | --- | --- |
| **Opis** | **Ostvarenje 2017** | **Ostvarenje 2018** |
| **SVEUKUPNO** | **182.720.319,58** | **196.017.355,83** |
| Prihodi poslovanja | 172.189.252,08 | 187.898.433,47 |
| Prihodi od poreza | 79.870.891,15 | 100.348.274,56 |
| Pomoći iz inozemstva i od subjekata unutar općeg proračuna |  31.174.102,33 | 28.514.306,07 |
| Prihodi od imovine | 11.226.372,49 | 12.883.029,11 |
| Prihodi od upravnih i administrativnih pristojbi, pristojbi po posebnim propisima i naknada | 47.570.703,50 | 42.073.654,86 |
| Prihodi od prodaje proizvoda i robe te pruženih usluga i prihodi od donacija | 1.593.041,83 | 1.420.546,24 |
| Kazne, upravne mjere i ostali prihodi | 754.140,78 | 2.658.622,63 |
| Prihodi od prodaje nefinancijske imovine | 2.300.932,84 | 4.074.328,11 |
| Prihodi od prodaje neproizvedene imovine | 599.993,67 | 2.885.865,69 |
| Prihodi od prodaje proizvedene dugotrajne imovine | 1.700.939,17 | 1.188.462,42 |
| Primici od financijske imovine i zaduživanja | 8.230.134,66 | 4.044.594,25 |
| Primljeni povrati glavnica danih zajmova i depozita | 4.025.193,66 | 3.244.594,25 |
| Primici od zaduživanja | 4.204.941,00 | 800.000,00 |

Vrijednosno značajniji udjel imaju prihodi od poreza 51,2 %, prihodi od upravnih i administrativnih pristojbi, pristojbi po posebnim propisima 21,5 % i prihodi od pomoći iz inozemstva i od subjekata unutar općeg proračuna koji čine 14,5 % ukupnih prihoda i primitaka. Svi drugi prihodi i primici (od imovine, prodaje proizvoda i robe i pruženih usluga i prihodi od donacija, kazni, upravnih mjera i ostalih prihoda, prodaje nefinancijske imovine i primici od financijske imovine i zaduživanja) čine 12,8 % ukupnih prihoda i primitaka.

*Prihodi od poreza* – u odnosu na prethodnu godinu u vrijednosno značajnijim iznosima povećani su prihodi od poreza za 20.477.384 kn, najvećim dijelom zbog promjene propisa kojima je uređeno financiranje jedinica lokalne i područne (regionalne) samouprave. Najznačajnija povećanja u odnosu na 2017. godinu u ovoj skupini prihoda bilježe prihodi od poreza i prireza na dohodak i to za 11.183.859 kn te prihodi od poreza na promet nekretnina za 9.410.791 kn. Od mjera fiskalnog izravnanja ukupno je ostvareno 2.573.577 kn kojih u 2017. godini nije bilo.

*Prihodi od pomoći iz inozemstva i od subjekata unutar općeg proračuna* - ukupno su ostvareni za 2.659.796 kn manje u odnosu na 2017. godinu zbog doznačenih sredstava od strane Hrvatskog zavoda za zapošljavanje u sklopu Programa javnih redova. Pomoći iz državnog proračuna temeljem prijenosa sredstava Europske unije su ostvarene za 2.684.879 kn više, što je ujedno dokaz sve veće orijentiranosti na vanjske izvore financiranja, a samim time na smanjivanje financiranja troškova iz izvora općih prihoda i primitaka.

 *Prihodi od imovine -* najznačajnije povećanje u ovoj skupini prihoda bilježe prihodi od zateznih kamata ostvareni temeljem sudskih presuda u korist Grada i obračunatih kamata proizašlih iz obveznih odnosa, te su u odnosu na 2017. godinu povećani za 1.572.604 kn, što je dokaz praćenja naplate prihoda i provođenja više mjera prisilne naplate.

*Prihodi od upravnih i administrativnih pristojbi, pristojbi po posebnim propisima i naknada -* vrijednosno najznačajniji u ovoj podskupini prihoda su prihodi od komunalne naknade i komunalnog doprinosa, te su u 2018. godini ostvareni za 5.719.978 kn manje. Međutim, zbog uvođenja GIS sustava koji će omogućiti detektiranje nezaduženih objekata i samim time izdavanje novih rješenja o zaduženju, u 2020. godini se očekuje veće ostvarenje prihoda od komunalne naknade.

*Prihodi od prodaje proizvoda i robe te pruženih usluga i donacija -* u vrijednosno značajnijim iznosima odnose se na prihode od usluga obračuna i naplate naknade za uređenje voda, te prodaje stanova na kojima je postojalo stanarsko pravo za pravne osobe u čije ime i za čiji račun Grad prodaje navedene stanove. Ostvarenje je na približno jednakoj razini u odnosu na 2017. godinu.

*Prihodi od kazni, upravnih mjera i ostali prihodi* **-** ostvareni su za 1.904.482 kn više u odnosu na 2017. godinu, a u vrijednosno značajnijem iznosu odnose se na prihode na temelju sudske presude za refundaciju dijela sredstava za izgradnju komunalne infrastrukture za potrebe trgovačkog centra. Prihodi za kazne za prometne i ostale prekršaje bilježe veće ostvarenje u 2018. godini za 376.041 kn.

*Prihodi od prodaje nefinancijske imovine* – ostvareni su za 1.773.395 kn više zbog većeg ostvarenja prihoda od prodaje zemljišta te čine 66,16% ukupnog ostvarenja i vrijednosno su najznačajniji u ovoj podskupini.

 *Primici od financijske imovine i zaduživanja* **-** ostvarenje je manje za 4.185.540 kn u odnosu na 2017. godinu, zbog manje primljenih zajmova po faktoringu što je ujedno dokaz povećane likvidnosti sredstava.

**Izvještaj o rashodima i izdacima**

Ukupni rashodi i izdaci su ostvareni u iznosu od 186.614.443 kn što je za 2.143.301 kn manje u odnosu na 2017. godinu. U tablici u nastavku se daju podaci o ostvarenim rashodima i izdacima u 2017. i 2018. godini.

|  |  |  |
| --- | --- | --- |
| **Opis** | **Ostvarenje 2017** | **Ostvarenje 2018** |
| **SVEUKUPNO** | **184.471.142,50** | **186.614.443,00** |
| **Rashodi poslovanja** | **148.368.410,20** | **154.083.157,60** |
| Rashodi za zaposlene | 14.510.044,57 | 17.657.891,63 |
| Materijalni rashodi | 47.107.178,69 | 45.690.193,46 |
| Financijski rashodi | 1.959.821,89 | 2.099.557,19 |
| Subvencije | 4.324.535,34 | 3.886.228,47 |
| Pomoći dane u inozemstvo i unutar opće države | 57.783.966,34 | 62.648.155,97 |
| Naknade građanima i kućanstvima na temelju osiguranja i druge naknade | 3.909.054,80 | 3.782.392,12 |
| Ostali rashodi | 15.722.299,53 | 18.318.738,85 |
| **Rashodi za nabavu nefinancijske imovine** | **29.359.728,32** | **22.721.798,98** |
| Rashodi za nabavu neproizvedene imovine | 3.808.838,71 | 2.632.891,02 |
| Rashodi za nabavu proizvedene dugotrajne imovine | 21.741.437,40 | 12.874.986,35 |
| Rashodi za dodatna ulaganja na nefinancijskoj imovini | 3.809.452,21 | 7.213.921,61 |
| **Izdaci za financijsku imovinu i otplate zajmova** | **9.794.513,19** | **9.809.486,41** |
| Izdaci za dane zajmove | 1.796.336,61 | 1.020.439,44 |
| Izdaci za dionice i udjele u glavnici | 0,00 | 23,44 |
| Izdaci za otplatu glavnice primljenih kredita i zajmova | 7.998.176,58 | 8.789.023,53 |

Vrijednosno značajniji rashodi i izdaci odnose se na pomoći dane u inozemstvo i unutar općeg proračuna koje čine 33,6 % ukupnih rashoda i izdatka, na materijalne rashode otpada 24,5 %, na nabavu nefinancijske imovine 12,2 %, na ostale rashode 9,8 % te na rashode za zaposlene 9,4 % ukupno ostvarenih rashoda i izdataka. Svi drugi rashodi i izdaci (financijski rashodi, subvencije, pomoći dane u inozemstvo i unutar općeg proračuna, naknade građanima i kućanstvima na temelju osiguranja i druge naknade, te izdaci za financijsku imovinu i otplate zajmova) čine 10,5 % ukupnih rashoda i izdataka.

*Rashodi za zaposlene -* vrijednosno najznačajnije odstupanje u odnosu na prethodnu godinu odnosi se na povećanje rashoda za zaposlene za 3.147.847 kn najvećim dijelom zbog većeg broja zaposlenih osoba u sklopu Programa javnih radova tijekom 2018. godine. Veće ostvarenje u odnosu na 2017. godinu bilježe ostali rashodi za zaposlene zbog isplaćenih božićnica djelatnicima Gradske uprave u neoporezivom iznosu od 1.250 kn kojih u prethodnim godinama nije bilo.

*Materijalni rashodi -* ostvareni su za 1.416.985 kn manje u odnosu na 2017. godinu, što je dokaz tendencije smanjivanja materijalnih troškova kroz godine. Najznačajnije smanjenje bilježe rashodi za usluge tekućeg i investicijskog održavanja.

*Financijski rashodi -* financijski rashodi se odnose na kamate na primljene kredite, zatezne kamate, bankarske usluge i usluge platnog prometa te su ostvarene na približno jednakoj razini u odnosu na 2017. godinu.

*Rashodi za subvencije -*u vrijednosno značajnijim iznosima odnose se na subvencije trgovačkim društvima i zadrugama izvan javnog sektora, odnosno trgovačkom društvu za prijevoz putnika te su ostvarene za 438.307 kn manje.

*Pomoći dane u inozemstvo i unutar općeg proračuna -* ostvarene su u iznosu od 62.648.156 kn, a najveći dio se odnosi na prijenose proračunskim korisnicima Grada za financiranje redovne djelatnosti u iznosu od 58.595.016. kn koji se evidentiraju po novčanom tijeku, što je također dokaz povećane likvidnosti sredstava.

*Naknade građanima i kućanstvima -* ostvarene su u iznosu od 3.782.392 kn, a odnose se prvenstveno na sve naknade u sklopu socijalnog programa, te su manje za 126.663 kn.

*Ostali rashodi -* ostali rashodi su ostvareni za 2.596.439 kn više zbog troškova sufinanciranja

Projekta izgradnje podzemne garaže Poljana, kojih u 2017. godini nije bilo.

 *Rashodi za nabavu nefinancijske imovine –* ukupno ostvarenje je za 6.637.929 kn manje u odnosu na 2017. godinu, a najvećim dijelom zbog uređenja gradske plaže Brodarica u 2017. godini. Rashodi za dodatna ulaganja na nefinancijskoj imovini su izvršeni za 3.404.469 kn više zbog energetske obnove vrtića i škola pretežno iz vanjskih izvora financiranja.

*Izdaci za financijsku imovinu i otplate zajmova -*ostvareni su u na približno jednakoj razini kao i u 2017. godini, a u vrijednosno značajnijim iznosima odnose se na izdatke za otplatu glavnice dugoročnih kredita iz ranijih godina, na otplatu faktoringa iz 2017. i 2018. godine te na dani kratkoročni zajam u 2018. godini trgovačkom društvu u vlasništvu Grada za izradu razvojnog projekta.

1. **POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Grad može utjecati, te ujedno i popis mjera za stabilno održivo poslovanje:

1. Prioritetno planiranje i izvršavanje proračuna za zakonske i ugovorne obveze;
2. Praćenje naplate prihoda i provođenje više mjera prisilne naplate;
3. Povećanje financiranja proračunskih projekata i aktivnosti iz vanjskih izvora financiranja;
4. Uvođenje sustava za evidentiranje nekretnina u vlasništvu grada;
5. Smanjenje materijalnih rashoda uz zadržavanje kvalitete rada i pružanja usluga građanima;
6. Obračun zakonskih zateznih kamata.

Preneseni manjak prihoda prvenstveno je posljedica višegodišnjih nepovoljnih gospodarskih kretanja u hrvatskom gospodarstvu, te višekratnih poreznih reformi koje su se negativno odrazile na ostvarivanje prihoda Proračuna Grada Šibenika.

Financijski izvještaji za 2018. godinu te polugodišnji izvještaji 2019. godine pokazuju pozitivan trend smanjenja manjka.

1. **AKCIJSKI PLAN PROVEDBE NAVEDENIH MJERA**

U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| NAZIV MJERE | NAČIN PROVEDBE | ROK PROVEDBE | TROGODIŠNJI FINANCIJSKI UČINAK | ODGOVORNA OSOBA |
| Prioritetno planiranje i izvršavanje proračuna za zakonske i ugovorne obveze | Mjera podrazumijeva prioritetno podmirivanje već ugovorenih obveza, odnosno zakonskih obveza  | 31.12.2022. | 3,0 milijuna kuna | Pročelnici svih upravnih odjela |
| Praćenje naplate prihoda i provođenje više mjera prisilne naplate | Postupanje prema važećem Pravilniku o postupcima naplate potraživanja | 31.12.2022. | 3,0 milijuna kuna | Pročelnik Upravnog odjela za financije |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2022. | 21,0 milijuna kuna | Pročelnik Upravnog odjela za gospodarstvo, poduzetništvo i razvoj |
| Uvođenje sustava za evidentiranje nekretnina u vlasništvu Grada | Izrada registra nekretnina u vlasništvu Grada i učinkovito raspolaganje nekretninama (zakup, najam, prodaja) | 31.12.2022. | 1,5 milijuna kuna | Pročelnik Upravnog odjela za gospodarenje gradskom imovinom |
| Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | 31.12.2022. | 1,5 milijuna kuna | Pročelnici svih upravnih odjela |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2022. | 4,0 milijuna kuna | Pročelnik Upravnog odjela za komunalne djelatnosti |

Planirani financijski učinak predloženih mjera je suficit proračuna u razdoblju od 2020.-2022. godine, odnosno sukcesivno pokriće planiranog manjka prihoda i primitaka u navedenom razdoblju i to u tri jednaka dijela, odnosno u iznosu od 11.172.000 kn godišnje.